O‘zbekistonning Ukrainadagi elchixonasi fuqarolarga murojaat bilan chiqdi

O‘zbekistonning Ukrainaning Kiyev shahridagi elchixonasi vatandoshlar uchun Telegram guruhi orqali Ukrainada bo‘lgan o‘zbekistonliklarga murojaat bilan chiqdi, deb xabar bermoqda “Dunyo” AA.
Murojaatda elchixona Ukraina davlat organlari, diplomatik korpus va o‘zbekistonliklar bilan doimiy aloqada ekanini bildirib, “tasdiqlanmagan, soxta ma’lumotlarni tarqatmaslikni va vahima qo‘zg‘amaslikni” so‘ragan.
Shuningdek, Uzbekistan Airways Kiyev—Toshkent—Kiyev yo‘nalishi bo‘yicha muntazam reyslar amalga oshirayotgani va vatanga qaytish istagida bo‘lgan fuqarolar ushbu reys orqali O‘zbekistonga qaytishlari mumkinligi ma’lum qilingan.
Qayd etilishicha, ushbu yo‘nalish bo‘yicha 13-fevral kuni qatnov amalga oshirilgan. Navbatdagi reyslar reja bo‘yicha 16 va 20-fevral kunlari o‘tkaziladi.
Tobora taranglashib borayotgan Rossiya—Ukraina o‘rtasidagi vaziyat ortidan ko‘plab mamlakatlar o‘z fuqarolarini Ukrainani zudlik bilan tark etishga chaqirmoqda. 10-fevralda AQSh davlat departamenti fuqarolarga Ukrainaga bormaslik yoki zudlik bilan Rossiya harbiy harakatlari xavfi bo‘lgan va COVID-19 bilan kasallanishlar ko‘paygan hududdan ketishni tavsiya etdi. AQSh prezidenti Jo Bayden Ukrainadagi barcha amerikaliklarni hoziroq mamlakatdan ketishga chaqirdi. AQShdan keyin Niderlandiya, Chernogoriya, Yaponiya, Latviya, Buyuk Britaniya va Janubiy Koreya ham fuqarolaridan Ukrainaga bormaslikni so‘radi.
 AQSh Rossiyaning Ukrainaga yaqin kunlarda hujum uyushtirishi mumkinligini taxmin qildi. “Angllar va sakslarga har qanday yo‘l bilan urush chiqarish manfaatli”, — deya javob bergan Rossiya TIV. Keskinlikning yangi bosqichi haqida asosiy ma’lumotlar